‘Geen twyfel aan feller aanslag op boere ná Kill the boer-uitspraak’Nico Janse van Rensburg (Foto: Facebook) Die VF Plus het in sy reaksie op die jongste plaasmoord in Limpopo, gesê daar is geen twyfel nie dat die aanslag op boere ná die hofuitspraak oor die struggle-lied “Kill the boer”, in felheid toegeneem het. Die party het die moord op Nico (Nicci) Janse van Rensburg (35), ŉ boer van Roedtan, ten sterkste veroordeel. Marcelle Maritz, VF Plus-leier in Limpopo, het besoek by die slagoffer se woning afgelê en het verneem dat Janse van Rensburg koelbloedig in die huis geskiet is. “Die erns van die situasie verg dat die regering nou gedwing moet word om plaasaanvalle en plaasmoorde tot prioriteitmisdaad te verklaar.” Nog leë woorde en ŉ duidelike gebrek aan politieke wil om hierdie soort misdaad te prioritiseer, gaan moontlik tot ’n situasie lei waar landelike gemeenskappe geregtigheid in hul eie hande gaan neem, het Maritz gesê. Die aanslag op boere is nie net tot nadeel van die boere, hul naasbestaandes en werkers nie, maar van die hele Suid-Afrika. “Die VF Plus doen ŉ ernstige beroep op landelike gemeenskappe om self ook beheer te neem oor hul veiligheid en by georganiseerde veiligheidsstrukture in hul omgewing aan te sluit om hulself binne die raamwerk van die wet te beveilig en verdedig.” Die VF Plus het sy innige meegevoel met die familie van die oorledene betuig en die oorlewendes ŉ spoedige herstel toegewens.